text: Fredrika Bremer
  
  publiceret: 2023-04-23 01:18:50+02:00
  Fredrika Bremer, 1801-1865, svensk forfatter, filantrop og feminist. I det fornemme, kuldslåede barndomshjem, hvor kvindernes opgave var at brillere i salonen, satte hun sig tidligt andre livsmål. Hun blev forfatter for at skaffe penge til socialt arbejde og debuterede med Teckningar utur hvardagslifvet 1-3 (1828-31, udg. anonymt), hvoraf bd. 2-3 indeholder Familien H*** (1830-31, da. 1836).
  Den er svensk litteraturs første hverdagsrealistiske roman fortalt af en husholderske i en stil præget af humor, iagttagelsesevne og psykologisk sans. Bogen gav Fredrika Bremer succes og det svenske akademis medalje.
  De følgende romaner i samme genre, Presidentens döttrar (1834, da. 1836), Nina (1835, da. 1836-37), Grannarne (1837, da. s.å.) og Hemmet (1839, da. 1840), gjorde hende verdensberømt. Hertil bidrog også rejsebøgerne om flerårige ophold i Amerika og Mellemøsten, Hemmen i den nya verlden 1-3 (1853-54) og Lifvet i gamla verlden 1-3 (1860-62).
  Fredrika Bremer afslog at gifte sig med sin nære ven, teologen P.J. Böcklin. Hun stiftede kvindeforeninger for småbørnspleje og fængselsbesøg og indrykkede under Krimkrigen en fredsappel til alverdens kvinder i The Times. Hendes sidste roman Hertha (1856, da. 1857) blev igangsættende for svensk kvindebevægelse, og efter hende er opkaldt Fredrika-Bremer-Förbundet.